钦定古今图书集成/方舆汇编/边裔典/第040卷 > 苍霞草 > 《议倭》张时彻
## 钦定古今图书集成/方舆汇编/边裔典/第040卷 > 苍霞草 > 《议倭》张时彻

倭寇悔祸，或扬帆称贡而至，将何以处之？昔杨文懿
公尝著《却贡之议》曰：“倭人狙诈狼贪”云云。且前此入
寇之频，盖以通番下海、勾引乡导者多也。乃不严禁
奸之令，而欲开非时入贡之门，是止沸而益之薪也。
况倭王微弱，号令已不行于彼国中，即使通贡，果能
禁诸岛之寇掠乎？且贡彝止数百计，而寇边者动以
“千万计，岂寇边之贼皆欲贡而不得贡者乎？请宣颁
明诏，申命海道帅臣，益严守备。贡则却而驱之出境，
寇则草薙而禽狝之，则奸谋狡计，破阻不行矣。”今之议者复曰：“昔三代盛王，九彝、八蛮、五戎、六狄，莫不来
王。圣人之作《春秋》，于荆楚猾夏，则书人以黜之，至遣
椒来聘，复书爵以进之。招携以礼，怀远以德，盖王政
之所不废也。倭人自祖宗朝效其职贡，已非一日。迩
者朝廷准令遣使移檄往谕，实属招徕之意，以开其
补过之门。但奉使者不能直达倭王以宣布圣天子
威德，而徒以简率行之；如其款边纳贡而峻却之，恐
永塞其自新之路，而益坚其稔恶之心，东南未知所
息肩也。”夫为是说者，犹治疾之标而未察其本者也。
王者内夏外彝，修之有道。《军志》亦曰：“毋恃其不来，恃
吾有以待之。”使在我者未修而疏于所恃也，则通之
适所以招侮，绝之亦足以启衅。此岂安攘之长策哉！
迩者台省部寺会疏奏行九事：一曰选武将，二曰任
文职，三曰精选练，四曰慎征调，五曰处军饷，六曰守
要害，七曰《明职掌》、八曰《明赏罚》、九曰《行抚谕》。酌以时
议之允协者而兼行之，于以内收顺治之功，而外树
威严之绩。如其且寇且贡，反复不情，则用威让之令、
文告之辞以却绝之。是恪遵太祖高皇帝之明训，义
之所以为尽也。如其引慝伏罪，重译效款，必欲率宾
王化，以自纳于覆载之中；则必质其信使，坚其誓约，
敕令禁戢各岛，不复犯我边疆。期以数年为断，共命
不渝，而后如先朝著例，容令入贡。此成祖文皇帝绥
徕远人之方，仁之所以为至也。是故明征“定保”，君子
监成宪而行之而已。是故修治城隍，慎固城守，一策
也；编立保甲，内寓卒伍，一策也；讥察非常，严禁出洋，
一策也；绥抚疮痍，以固根本，一策也。凡此皆所以治
内也；修复墩堡，严明烽堠，一策也；缮治器械，查复战
船，一策也；出哨会哨，悉遵旧规，一策也；据险守要，联
络响应，一策也；凡此皆所以治外也。至于练主兵而
免调募之扰，足财用而资军兴之需，聚刍粮而给饷
以时，严赏罚而功罪不掩，设画树防，出奇应变，所谓
“为吾之不可胜”，以待敌之可胜，则在乎中外任事之
臣加之意焉可也。